**z 11. júna 2024,**

**ktorým sa mení a dopĺňa zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení zákona č. 38/2014 Z. z., zákona č. 126/2015 Z. z., zákona č. 376/2015 Z. z., zákona č. 160/2018 Z. z., nálezu Ústavného súdu Slovenskej republiky č. 34/2019 Z. z., zákona č. 505/2021 Z. z. a zákona č. 92/2022 Z. z. sa mení a dopĺňa takto:

1. § 2 sa dopĺňa odsekom 9, ktorý znie:

„(9) Štandardy múzeí a galérií sú merateľné, porovnateľné alebo iné hodnotiace ukazovatele odporúčaného priestorového, finančného a personálneho zabezpečenia múzeí a galérií a úrovne kvality plnenia základných odborných činností a iných činností múzeí a galérií.“.

2. § 3a a 3b vrátane nadpisov znejú:

**„§ 3a**

**Vymenovanie a odvolanie štatutárneho orgánu múzea alebo galérie**

Štatutárny orgán múzea alebo galérie podľa § 3 ods. 1 vymenúva a odvoláva štatutárny orgán zriaďovateľa múzea alebo galérie. Štatutárny orgán múzea alebo galérie podľa § 3 ods. 1 sa vymenúva na základe výsledku výberového konania.

**§ 3b**

**Vymenovanie a odvolanie vedúceho zamestnanca riadiaceho organizačnú zložku, ktorá je múzeom alebo galériou**

Vedúceho zamestnanca riadiaceho múzeum, ktoré nie je právnickou osobou, alebo galériu, ktorá nie je právnickou osobou, vymenúva a odvoláva štatutárny orgán právnickej osoby, ktorej organizačnú zložku múzeum alebo galéria tvorí. Vedúci zamestnanec podľa prvej vety sa vymenúva na základe výsledku výberového konania.“.

3. § 6 sa dopĺňa písmenom l), ktoré znie:

„l) vydáva štandardy múzeí a galérií a zverejňuje ich na svojom webovom sídle.“.

4. Za § 21b sa vkladá § 21c, ktorý vrátane nadpisu znie:

**„§ 21c**

**Prechodné ustanovenia k úpravám účinným od 1. augusta 2024**

(1) Ustanovenia § 3a a 3b v znení účinnom od 1. augusta 2024 sa vzťahujú aj na štatutárny orgán múzea alebo galérie podľa § 3 ods. 1 vymenovaný pred 1. augustom 2024 a na vedúceho zamestnanca riadiaceho múzeum, ktoré nie je právnickou osobou, alebo galériu, ktorá nie je právnickou osobou, vymenovaného pred 1. augustom 2024.

(2) Štatutárny orgán múzea alebo galérie podľa § 3 ods. 1 a vedúci zamestnanec riadiaci múzeum, ktoré nie je právnickou osobou, alebo galériu, ktorá nie je právnickou osobou, vymenovaný medzi 1. januárom 2022 a 31. júlom 2024, vykonáva po 31. júli 2024 svoju funkciu bez časového obmedzenia.“.

**Čl. II**

Tento zákon nadobúda účinnosť 1. augusta 2024.

prezident Slovenskej republiky

predseda Národnej rady Slovenskej republiky

predseda vlády Slovenskej republiky